Kultura Maribor

To noč sem jo videl
2024-06-22 18:00 - 2024-06-23 00:00 (Europe/Paris) | Maribor center / SNG Maribor, Stara dvorana
Vabljeni na nepozabno gledališko izkušnjo
Drama SNG Maribor v sodelovanju s Cankarjevim domom Ljubljana, dunajskim Burgteatrom in srbskim Jugoslovenskim dramskim pozoriščem predstavlja odrsko postavitev romana To noč sem jo videl legendarnega pisatelja Draga Jančarja.
To je zgodba o Veroniki Zarnik, ženski, ki jo vihra druge svetovne vojne zanese v vrtinec ljubezni, izdaje, poguma in tragedije. Njeno pretresljivo zgodbo pripoveduje pet pripovedovalcev iz različnih narodnosti, kar odpira edinstven vpogled v kompleksnost človeških izkušenj v tragičnih okoliščinah.
Pet pogledov, ena zgodba. Ne zamudite!

Povezava do originalnega članka

Magnifico
2024-06-21 21:30 - 23:30 | Maribor center / Glavni oder, Trg Leona Štuklja
Festival Lent 2024
Charlatan Magnifique
Naslov leta 2016 posnetega dokumentarnega filma je odlična ilustracija glasbenika, ki ga je tako zelo težko popredalčkati, da se v opisu nujno znajdejo tudi na prvi pogled povsem nemogoče kombinacije, kot so: kralj diska in kavboj ter balkanski šarmer in latino lover.
Magnifico je resnično edinstvena glasbena pojava, an entertainer par excellence, ki že tri desetletja kraljuje na domačih in tujih odrih ter klubih in lestvicah, a poslušalce še vedno preseneti ter osupne s svojo energijo, karizmo in odrsko prezenco. Njegova glasba je svetovni unikum: eklektična in duhovita, a še kako lucidna in kritična ter okronana z osupljivo mešanico žanrov in vplivov. Ni da ni! Od pocukranih šlagerjev in balkanskih ritmov do latinskega temperamenta in reaggie sproščenosti … In kot da vse to ni dovolj, jo kot češnja na smetani velikanske in barvite sladoledne kupe okrasijo še lesketajoče bleščice disko glamurja.
Nakup vstopnic

Povezava do originalnega članka

Festival Lent 2024: Hecanje kot pojem
2024-06-21 21:00 - 22:30 | Maribor center / Vetrinjski dvor
Lentajmo skupaj!
Na uvodni večer Lenta festivala v Vetrinjskem dvoru nastopijo trije komiki: Vid Valič, Marko Žerjal in Alen Mastnak.

Vid Valič je izkušen komik, igralec in televizijski voditelj, ki je že 17 let aktiven na slovenski sceni. Znan je po svojih predstawah “Udar po moško”, “Do nazga”, “Tvoj bodoči bivši mož”, in televizijskih nastopih v šovih “Slovenija ima talent”, “X Factor” in “Vid in Pero šov”.
Marko Žerjal je stand up komik iz Kopra, ki se s svojim analitičnim in pronicljivim humorjem ne obotavlja kritizirati niti sebe. Od leta 2014 nastopa po celi Sloveniji in snema zabavne Youtube videe.
Alen Mastnak je novinec na stand up sceni. Njegova mati ga primerja z Jurijem Zrnecem, sam pa se rad pojavlja v kratkih filmih. V Vetrinjskem dvoru bo predstavil svojih najboljših 15 minut materiala.

Povezava do originalnega članka

Flamenko Oblivion: Red Moon
2024-06-21 20:30 - 21:30 | Maribor center / Sodni stolp, Maribor
Festival Lent 2024
Skupina Oblivion v Sloveniji deluje že dalj časa. Njen ključni član je kitarist Tomi Štanfel, ki je tudi avtor čudovite glasbe – flamenka s pridihom jazza. Na tolkalih ga spremlja Tjaš Kozlovič, ki skrbi, da Tomi v afektu ne uide izpod nadzora. Mary Servatius iz čela izvablja mistične melodije. Vse skupaj pa v celoto zaokroži čuten ples Žive Heričko Čerček.
Rdeča luna je že od nekdaj nekaj mističnega. V ljudeh zbuja nemir, saj prinaša spremembe. V času rdeče lune lahko spustimo nekaj, česar se že dolgo oklepamo, in zakorakamo v neznano. Si drznete prepustiti se mističnim melodijam in z nami zakorakati v neznano?
Nakup vstopnic

Povezava do originalnega članka

Vinsko LENTanje v času Festivala Lent
2024-06-21 20:00 - 2024-06-29 00:00 | Maribor center / Pred hišo Najstarejše trte
Poletje v Mariboru se prične s Festivalom Lent in Lenta ni brez Vinskega LENTanja!

Povezava do originalnega članka

Festival Lent 2024: Živa dvorišča
2024-06-21 00:00 - 2024-06-29 00:00 | Maribor center
Živa dvorišča so del bogatega programa festivala Lent in predstavljajo celoletno pobudo za oživljanje mesta Maribor. Ta edinstveni projekt nastaja v sodelovanju s stanovalci, ki skupaj z umetniki in organizatorji prinašajo novo življenje v mestna dvorišča in skupnostne prostore.
Cilj Živih dvorišč je prebuditi kulturni utrip mesta skozi raznolike dogodke, kot so koncerti, gledališke predstave, umetniške razstave, delavnice in družabne aktivnosti. Ta pristop ne le bogati kulturno ponudbo, temveč tudi krepi povezanost med prebivalci ter spodbuja aktivno udeležbo v življenju skupnosti.
V času festivala Lent se Živa dvorišča posebej izkažejo z vrsto dogodkov, ki privabljajo obiskovalce vseh starosti in interesov. Pridružite se nam na Živih dvoriščih in postanite del zgodbe, ki oživlja Maribor ter ustvarja nove vezi med ljudmi in mestom!

Povezava do originalnega članka

Festival Lent 2024
2024-06-21 00:00 - 2024-06-29 00:00 | Maribor center
Festival, ki v mesto pripelje poletje!
V Mariboru se poletje prične z znamenitim Festivalom Lent!
Največji multikulturni in multižanrski poletni festival v tem delu Evrope je veliko več kot zgolj še en poletni festival – je doživetje kulture in druženja, gostoljubja in kulinarike ter živahnega, odprtega in prijaznega mesta, ki devet festivalskih dni in noči vabi na svoje živahne ulice in trge.
Festival pod svojim okriljem združuje še druge mednarodno uveljavljene festivale, kot so Folkart, Jazzlent, ulično gledališče Ana Desetnica in Art Kamp.

Povezava do originalnega članka

Sommelier Selection SloVino festival
2024-06-20 16:00 - 20:00 | Maribor center
Vabljeni na ekskluzivno vinsko doživetje!
Vabljeni na Sommelier Selection SloVino festival, ki bo potekal v četrtek, 20. junija 2024, na Zavodu SloVino v Mariboru med 16.00 in 20.00 uro.

Povezava do originalnega članka

Festival Lent 2024: Srce, poleti!
2024-06-19 20:00 - 21:00 | Maribor center / Lutkovno gledališče Maribor
Lentajmo skupaj!
Nova plesna predstava koreografinje Andreje Šraj in navdušujočih mladih plesalk društva za umetnost plesa Harlekin iz Celja izkazuje izraz avtoričinega doživljanja sebe in sveta, v katerem se zdi, da ni več prostora za iskreno srčnost; po drugi strani pa gre za zgodbo o vseh ovirah, ki jih mora tako mlad kakor izkušen človek premagati, da lahko v prsih znova zaigra – srce.
Srce je namreč popotnik, ki se ob ugodnih impulzih sprva avtomatično razpre, a se po tem, ko je ranjeno, potlačeno ali izdano, bodisi zapre, kakor školjka, bodisi prilagodi zunanjim okoliščinam. Pot človeka pa je (še) vedno pogojena z naravnimi ritmi, ki se kljub digitalizaciji in umetni inteligenci vsak dan zoperstavljajo omejitvam, ki jih pogojuje sistem in človek v njem.
»Kako torej premagati temo in znova najti pravi, avtentični jaz kot svetlobo, v kateri so um, duša in srce združeni v harmoniji s preteklim, sedanjim in prihodnjim, da lahko srce poleti?« je zapisala Andreja Kopač.

Povezava do originalnega članka

Nagib BREZODRA
2024-06-17 19:00 - 2024-06-28 20:00 | Kulturni inkubator
Med 17. in 28. junijem 2024 bo v Mariboru NAGIB BREZODRA, ki letos daje prostor času domišljije, raziskovanja in preizkušanja ter preizpraševanju produkcijskih kot tudi kulturno-političnih strategij. Zamišljen je kot dvotedensko ustvarjalno-eksperimentalno dogajanje večplastnih srečanj ter kreativnih in institucionalnih premislekov. Parazitira na in ob institucijah z različnimi ustvarjalnimi pristopi, temami, avtorji, projekti, performansi in posveti.
PROGRAM
PONEDELJEK, 17. junij 2024
19:00 @ Lokacijo izveš ob prijavi
OTVORITEV BREZ ODRA: NAZAJ DOMA
Otvoritveni dogodek BREZODRA pripada ustvarjalki Toni Soprano Meneglejte.
*Število obiskovalce je omejeno, prijave na: info@nagib.si, kjer izveste še lokacijo!
ČETRTEK, 20. junij 2024
13:00 @ Kulturni inkubator
javni posvet o o izzivih sodobne plesne umetnosti in njenih akterjih
V Mariboru že desetletja kontinuirano delujejo številna društva, plesne šole in posamezniki_ce, ki prispevajo k razvoju in prepoznavnosti sodobne plesne umetnosti v Sloveniji in v tujini. Mestna občina Maribor sodobni ples prepoznava kot pomembno umetniško področje, ki poleg lastne izraznosti predstavlja tudi vez med različnimi kulturnimi projekti v mestu.
Na javnem posvetu bodo o izzivih sodobne plesne umetnosti in njenih akterjev – producentov in ustvarjalcev_k, o vlogi javnih zavodov, pomenu povezovanja in sodelovanja ter o razvojnih načrtih, ki so jih začrtale razvojne strategije, s poudarkom na Resoluciji o nacionalnem program za kulturo 2024–2028, Lokalnem programu za kulturo v Mestni občini Maribor 2024–2027 in Razvojni strategiji za sodobni ples spregovorili naslednji gostje:

Nina Kirbiš, vodja Urada za kulturo in mladino Mestne občine Maribor
Rok Vevar, član upravnega odbora Društva za sodobni ples Slovenije
Petra Hazabent, producentka in kuratorica ter članica delovne skupine za sodobni ples na Ministrstvu za kulturo
Katarina Klančnik Kocutar, direktorica Lutkovnega gledališča Maribor

Moderira: Jana Juvan, novinarka Večera // Soorganizacija: Društvo za sodobni ples Slovenije, Mestna občina Maribor, Društvo Nagib in Zavod PIP – Pravni in informacijski center Maribor. Posvet je del dogajanja Nagib BREZODRA in projekta DSPS 30 +, s finančno podporo Ministrstva za kulturo in Mestne občine Maribor.
15:00 @ Kulturni inkubator
Nataša Živković: DE MORTUIS NIHIL NISI BONUM* (O mrtvih vse dobro)
Ko nekoga pokopljemo, imamo včasih privid, da pred nami oživi. Truplo vstane in se nasmehne: ne skrbi, vedno bom s teboj. Na veke vekov. Poslovile_i se bomo od utrujenega telesa inštitucije, ki se je v ideji rodilo 7. julija 2011 in je s sklepom umrlo 23. avgusta 2012. Naše dete je imelo komaj malo več kot dobro leto. Nikoli ga nismo v miru pokopale_i. Morda nas ravno zato straši in blodi naokrog, iz pisarne v pisarno, roma iz predala v predal. Nima miru in ne more znova vstati. Zatorej si zasluži dostojen pokop.
Vstani iz lastnega pepela in se rodi znova kot prečudoviti plešoči feniks!

19:00 @ Kulturni inkubator
Barbara Kukovec: SLADKE SKRBI
Recept št. 1 (performans)
Lepota slovenske pokrajine začara marsikoga. Gosto posajene cerkvice s svojimi turni kot zašiljene konice pikajo nebo. Kmetice in kmetje obdelujejo zemljo, iz kuhinj diši po poticah, narejenih po skrbno varovanih receptih. Potem na vratih pozvoni in pred vami stoji ženska nižje postave, ki pred prsnim košem nosi škatlo. Povabi vas, da potipate, kaj je v njej. To storite in dotaknete se njenih golih prsi. Kaj če bi v sedemdesetih Valie Export ta performans res izvedla na slovenskem podeželju? Na našem dvorišču? Kaj če bi Bobby Baker od devetdesetih naprej svoje kuharske performanse vsak mesec izvajala po naših domačih kuhinjah? Kaj če bi Carolee Schneemann v vaškem kulturnem domu iz mednožja potegnila list, s katerega bi brala svojo zgodbo? Bi iz kuhinj še zmeraj tako sladko dišalo po potici?
Kuratorici festivala Performansa: Urška Brodar, Katarina Stegnar // Umetnice/ki: Olja Grubić, Barbara Kukovec, Daniel Petković, Luka Martin Škof, Nataša Živković // Produkcija: Nova pošta (Maska Ljubljana in Slovensko mladinsko gledališče)

o brezodra
BREZODRA predstavlja modularno obliko festivalske tradicije Nagiba kot nekoč “le” Mednarodnega festivala eksperimentalnega giba in sodobnega plesa. Festivalizacijo vidimo kot nenehen spreminjajoči se koncept, živi organizem in večplastni kuratorski ter ustvarjalni pristop, s katerimo poskušamo prehajati meje in okvirje (ustaljenih) produkcijskih oblik posredovanja in delovanja. Spoznanje, da je lahko festivalska platforma tisto, kar se spreminja v dobrobit umetniškim procesom in ne zgolj prikaz že nastalih predstav, je bilo vodilo, k iskanju novih festivalskih form in pristopov. NAGIB tako znotraj celoletnega programa / sezone sodobno-plesnih umetnosti, snuje zamisel BREZODRA kot vstop v drugačen časovno-prostorski kontinuum ter skupnostni ustvarjalni proces zaznavanja, preizkušanja, premišljevanja in udejanjanja, ki se vsako leto sproti modulira in re-konstruira. Gre za poizkus, ki gledalca vabi v izkustven vpogled v ustvarjalne svetove, metode in (umetniško) delo nasploh, za ustvarjalce pa odpira možnosti alternativnih oblik produkcije.
Program, ki ga NAGIB izvaja v Kulturnem inkubatorju je v koprodukciji MKC Maribor in je del zamisli o Mrežnem centru. Ostali partnerji MC so: Lutkovno gledališče Maribor, Fundacija Sonda in GT22, Narodni dom Maribor, idr.
Program Nagib-a finančno podpirajo Mestna občina Maribor in Ministrstvo za kulturo

Povezava do originalnega članka

14. mednarodni prevajalski seminar slovenske književnosti
2024-06-17 08:00 - 2024-06-22 23:55 | MKC Maribor
VABILO
14. mednarodni prevajalski seminar slovenske književnosti
17.–22. junij 2024 // MKC Maribor
Društvo slovenskih književnih prevajalcev (DSKP) vabi na 14. mednarodni prevajalski seminar slovenske književnosti, ki se bo med 17. in 22. junijem 2024 odvil v Ljubljani in Mariboru. V Mariboru bo seminar potekal v prostorih MKC Maribor.
Mednarodni prevajalski seminar bo največ 12 izbranim uveljavljenim in perspektivnim prevajalcem slovenske književnosti ponudil vpogled v aktualno stanje sodobne slovenske literature in možnost sodelovanja s slovenskimi prevodoslovci, avtorji, predavatelji in tujimi kolegi. Cilj seminarja je povečanje števila izidov knjižnih objav vrhunskih prevodov slovenskih literarnih del na tujem, boljša informiranost prevajalcev ter vzpodbujanje čim tesnejšega sodelovanja med slovenskimi avtorji, založbami in prevajalci.

Mednarodni prevajalski seminar 2023. Foto: Nada Žgank

Prevajalski seminar je sestavljen iz dveh delov. Na prevajalskih delavnicah se bodo udeleženci s pomočjo gostujočih avtorjev in strokovnih vodij delavnic ukvarjali z izbranim odlomkom. Cilj tovrstnega dela je poglabljanje poznavanja avtorjevega dela in opusa ter ustvarjanje pogojev, ki pripeljejo do objave knjižnega prevoda obravnavanega dela. Delovni jezik seminarja je slovenščina.
Izbrani avtorji in njihova dela:

Jedrt Maležič: Dvoliki. Novo mesto: Založba Goga 2023. (kratke zgodbe)
Ana Schnabl: Plima. Ljubljana: Beletrina 2022. (roman)
Peter Svetina: Modri Portugalec. Ljubljana: KUD Sodobnost International 2021. (mladinsko delo)
Tina Vrščaj: Na klancu. Ljubljana: Cankarjeva založba 2022. (roman)

Drugi del seminarja sestavljajo predstavitve in predavanja slovenskih strokovnjakov na temo sodobne slovenske književnosti, prevodoslovja, založništva in promocije slovenske literature ter literarni pogovori z gostujočimi avtorji.
Dokončen program s terminsko razdelitvijo po dnevih bodo izbrani kandidati prejeli najpozneje 10 dni pred pričetkom seminarja.
Odlomke iz besedil (ok. 6–8 strani na vsako od izbranih del, skupaj ok. 32 strani) bodo izbrani kandidati prejeli po izteku izbora po elektronski pošti. Vsa besedila je treba prevesti najpozneje do petka, 7. junija 2024, in jih poslati na elektronski naslov prevajalski.seminar@yahoo.com.
Komu je seminar namenjen?
Ciljna skupina mednarodnega prevajalskega seminarja slovenske književnosti so književni prevajalci z vsega sveta, ki se ukvarjajo s prevajanjem slovenske književnosti.
Prevajalci so lahko za mednarodni prevajalski seminar izbrani le vsako drugo leto in če so opravili vse obveznosti s preteklih seminarjev (tj. do dogovorjenega roka oddali končno verzijo na seminarju obravnavanih besedil). Prednostno bodo glede na strokovne reference obravnavani književni prevajalci, ki se na seminar prijavljajo prvič.
Izbrani prevajalci se zavežejo, da bodo:

pred začetkom seminarja do roka, dogovorjenega z vodjo seminarja, v pisni obliki oddali prevode vseh obravnavanih besedil;
po zaključku seminarja do roka, dogovorjenega z vodjo seminarja, v pisni obliki oddali popravljene prevode vseh obravnavanih besedil;
v roku dveh let po izteku seminarja v relevantnem tiskanem ali spletnem mediju objavili prevod vsaj enega od obravnavanih in na seminarju dodelanih besedil oziroma odlomkov; dokazila o objavi bodo v vednost posredovali na elektronski naslov prevajalski.seminar@yahoo.com.

Izbranim udeležencem nudimo:

brezplačno udeležbo na seminarju in dogodkih po programu,
7 (sedem) brezplačnih nočitev s polnim penzionom v času seminarja (med nedeljo, 16. junijem, in nedeljo, 23. junijem 2024; dodatne nočitve si seminaristi krijejo sami).
kritje potnih stroškov do višine 500 evrov za Evropo in do 800 evrov zunaj Evrope. Med upravičene stroške sodijo potni stroški v mednarodnem prometu, in sicer za vlak (2. razred), avtobus, letalo (ekonomski razred) ali kilometrina∗, vendar se kilometrina lahko uveljavlja samo do največ 500 km v eno smer. Upravičeni stroški so tudi stroški vinjet, drugih javnih prevozov v tujini in stroški vizumov.

Rok in način prijave
Prijava mora biti izpolnjena v slovenskem jeziku na predpisanem prijavnem obrazcu in mora vsebovati vse obvezne priloge (motivacijsko pismo in tabelarični življenjepis) ter vse podatke, določene v dokumentaciji.
Kandidati morajo v celoti izpolnjeno vlogo poslati na prevajalski.seminar@yahoo.com.
Rok za zbiranje prijav prične teči na dan objave vabila na spletni strani DSKP, tj. v sredo, 3. aprila 2024, in traja do izteka zadnjega dne roka za oddajo prijav, ki je ponedeljek, 15. april 2024.
Dokumentacija obsega: besedilo vabila in prijavni obrazec.
Vso dokumentacijo je treba oddati v wordovi datoteki (tudi prijavni obrazec).
Dokumentacija je na voljo na spletni strani DSKP (http://www.dskp-drustvo.si/).
Kontaktna oseba: Tanja Petrič, vodja projekta // Elektronski naslov: prevajalski.seminar@yahoo.com

PRIJAVA

Obveščanje o izboru
Prijavljeni kandidati in kandidatke bodo o izboru obveščeni najpozneje v 7 dneh po zaključku prijavnega roka.

Mednarodni prevajalski seminar v letu 2024 sofinancira Evropska unija.

Povezava do originalnega članka

5. Veveričkin otroški festival
2024-06-15 10:00 - 2024-06-16 22:00 | Okolica / ŠRC Polena Lenart
Dva dneva, polna smeha in pustolovščin.
Iščete nepozabno doživetje za svoje malčke? Potem ne zamudite Veveričkinega otroškega festivala, ki bo potekal 15. in 16. junija 2024 v ŠRC Polena v Lenartu!
Dva dneva bosta polna smeha, zabave in veselja na več kot 25 napihljivih igralih, 100 metrov dolgih poligonih in številnih atrakcijah. Za dodatno popestritev bodo poskrbeli sladki kotički, zabavne delavnice, otroške predstave in nastopi ter seveda pester animacijski program.
Na Veveričkinem festivalu se bodo otroci lahko preizkusili v plezanju, skakanju in še mnogočem drugem. Spoznavali bodo nove prijatelje, se sladkali s slastnimi dobrotami in ustvarjali v ustvarjalnih delavnicah. To je priložnost, da se malčki sprostijo, zabavajo in ustvarijo nepozabne spomine.
Kaj vas čaka na Veveričkinem otroškem festivalu?

Neomejena zabava na napihljivih igralih in poligonih
Raznovrsten animacijski program za vse okuse
Sladki kotički in zabavne delavnice
Priložnost za druženje in spoznavanje novih prijateljev
Doživetje, ki bo otrokom ostalo v lepem spominu

Ne zamudite te čudovite priložnosti, da razveselite svoje malčke.
Vstopnice so že naprodaj, zato si jih čim prej zagotovite! Kupite jih tukaj.

Povezava do originalnega članka

Festival Jazz 'ma mlade 2024
2024-06-14 00:00, 2024-06-07 00:00, 2024-05-31 00:00 | Maribor center / Židovski trg in Kulturni inkubator
Na Židovski trg se vrača festival Jazz ‘ma mlade.
Potem ko je lanskoletna edicija festivala Jazz ‘ma mlade odpadla zaradi slabe vremenske napovedi, so zdaj znani datumi letošnjega festivala Jazz ‘ma mlade 2024!
Letos sta lokaciji dve: Židovski trg in Kulturni inkubator
Družili se bomo:

petek, 31. maj 2024
petek, 7. junij 2024
petek, 14. junij 2024

Povezava do originalnega članka

Jazz 'ma mlade 2024 - 2. PETEK
2024-06-07 20:00 - 23:00 | Kulturni inkubator
Mladinski kulturni center Maribor skupaj z glasbeniki, umetniki in kulinaričnimi mojstri pripravlja pester festivalski program, namenjen jazzovskim sladokuscem, ki bo skupaj tvoril 7. (pravljično) edicijo festivala Jazz ‘ma mlade.
Tudi letos bo Jazz ‘ma mlade potekal na tri petkove večere, v drugem, torej 7. junija 2024, se bomo preselili na Koroško cesto v naš Kulturni inkubator. Tam bodo na oder stopili glasbeniki iz Glasbene šole Celje in Little Street Charmers.
PROGRAM
Petek, 7. junij 2024 // 20:00 // Kulturni inkubator
GLAVNI ODER
20.00: Koncert učencev Glasbene šole Celje – šolski band
21.00: Koncert Little Street Charmers

O NASTOPAJOČIH
Little Street Charmers
Matevž Zlatnar – trobenta // Tine Plahutnik – pozavna // Tadej Kovačič – banjo // Jakob Grčman – kitara // Nejc Klun – kontrabas // Marjeta Prudič – vokal // Jernej Juren – washboard
Little Street Charmers so slovenski glasbeni kolektiv, ki preigrava jazzovske standarde iz dvajsetih in tridesetih let dvajsetega stoletja. V tem obdobju je bil jazz hkrati najbolj popularna in najbolj subverzivna glasbena zvrst. Little Street Charmersi ohranjajo njegovo otroško naivnost, plesnost, občutek brezmejnosti in neskončne zabave. Zelo redko igrajo v isti zasedbi dvakrat, saj novi glasbeniki in novi inštrumenti pomenijo nenehna presenečenja in eksplozije energije. Zaenkrat so večinoma igrali v tujini: Češka, Nemčija, Srbija, Bosna, Avstrija itd, njihov koncert na Jazz ma mlade pa bo prvi v Sloveniji po več kot šestih letih.

Povezava do originalnega članka

(Z)mešani festival 2024
2024-06-05 17:00 - 2024-06-08 00:00 | Maribor center / Vetrinjski dvor
V Maribor se vrača festival mladinske ustvarjalnosti! Skupaj z mladimi iz KUD Coda bodo medgeneracijsko in kulturno bogat festival soustvarjali kreativci raznolikih kulturnih sfer in uveljavljena imena glasbene scene. Sedmič z zero waste ukrepi in drugič pod streho našega Vetrinjc-BarCoda.
V Maribor se vrača festival mladinske ustvarjalnosti! Skupaj z mladimi iz KUD Coda bodo medgeneracijsko in kulturno bogat festival soustvarjali kreativci raznolikih kulturnih sfer in uveljavljena imena glasbene scene. Sedmič z zero waste ukrepi in drugič pod streho našega Vetrinjc-BarCoda.
Več informacij kmalu!
Vstop na vse dogodke je prost. Festival nam pomaga organizirati Narodni dom Maribor, program pa sofinancira Mestna občina Maribor.

Povezava do originalnega članka

59. Festival Borštnikovo srečanje
2024-06-03 00:00 - 2024-06-16 00:00 | Maribor center / Slovensko narodno gledališče Maribor
Kjer so na ogled najboljše gledališke predstave!
Festival Borštnikovo srečanje je osrednji, najstarejši in najuglednejši gledališki festival v Sloveniji.
Festival, ki poteka v prvi polovici junija v Slovenskem narodnem gledališču Maribor, postreže z najboljšimi predstavami slovenskih gledališč. Ob koncu festivala strokovna žirija podeli nagrade za dosežke na več področjih gledališke ustvarjalnosti – najuglednejša med njimi je Borštnikov prstan, nagrada za izjemen igralski opus.

PROGRAM

Povezava do originalnega članka

Jazz 'ma mlade 2024 - 1. PETEK
2024-05-31 20:00 - 23:00 | Židovski trg
Mladinski kulturni center Maribor skupaj z glasbeniki, umetniki in kulinaričnimi mojstri pripravlja pester festivalski program, namenjen jazzovskim sladokuscem, ki bo skupaj tvoril 7. (pravljično) edicijo festivala Jazz ‘ma mlade.
Tudi letos bo Jazz ‘ma mlade potekal na tri petkove večere, začeli bomo 31. maja na Židovskem trgu s koncertoma dijakov Konservatroija za glasbo in balet Maribor ter Beat project Rene Grajfoner.
PROGRAM
Petek, 31. maj 2024 // 20:00 // Židovski trg
GLAVNI ODER
20.00: Koncert dijakov Konservatorija za glasbo in balet Maribor
22.00: Koncert Beat project Rene Grajfoner
spremljevalni program
19.00: Godzilla Tribute Band @ Intimni oder GT22

O NASTOPAJOČIH
Beat project rene grajfoner

Foto: osebni arhiv

Rene Grajfoner – bobni // Grega Skaza – saksofon // Tin Vele – kitara // Benjamin King – klavir // Luka Dobnikar – kontrabas //
Kvintet Reneja Grajfonerja Beat project Rene Grajfoner bo na koncertu predstavil ploščo Damn, Let Me Breathe (Prekleto, pustite mi dihati). Gre za avtorski projekt Reneja Grajfonerja, ki je nastal kot odziv na umetniško ustvarjanje med epidemijo, ko koncertov in nastopov v živo ni bilo mogoče doživeti. Skladbe so preplet swinga, soula, r’n’b-ja in funka, kar ponuja poslušalcem širok spekter glasbenih okusov.
Godzilla Tribute Band

Foto: Gregor Salobir

Godzilla Tribute Band je kolektiv, zbran zato, da reši svet. Zato, ker si ga želijo. Zato, ker ga morajo. Zase pravijo, da so varuhi šibkejših, pozabljenih in narobe razumljenih, da so motika družbenih sprememb. Godzilla Tribute Band je avtorski projekt in je kolektivno delo skupine. Je predstava, ki želi biti koncert. Je gledališče predmetov, kartonskih škatel, koruznih kosmičev in predvsem ljudi. Inspiracijo išče v punku, starih filmih in pretiranem patosu (več).

Povezava do originalnega članka

Dnevi knjige v Mariboru - Sobota (5. dan)
2024-05-25 10:00 - 11:00 | Maribor
10.00–14.00, GRAJSKI TRG
LE KORAK DO KNJIGE: KNJIŽNI SEJEM
Na preži smo za dobro knjigo (po ugodni ceni)! Na knjižnem sejmu na Grajskem trgu sodelujejo: Založba Litera, Založba Pivec, KUD Sodobnost International, Beletrina, Forum slovanskih kultur, Književno društvo Hiša poezije, Vigevageknjige, Klub kulturnih ustvarjalcev KU KU, Univerzitetna založba Univerze v Mariboru, Alma Mater Europaea – ECM, Založba Alma Mater Press, Založba AMEU – ISH, Pokrajinski muzej Maribor, Umetnostna galerija Maribor, Založba ZRC, Lisztov inštitut – Madžarski kulturni center Ljubljana, Kulturna agencija Petőfi – Petőfi Cultural Agency, Francoski inštitut v Sloveniji, Društvo za informiranje o islamu, Krščanska adventistična cerkev, BitCoin knjižnica, Vlado Began – samozaložnik. Dve luni, zavod za poetizacijo sveta.
Vabi tudi Bukvarna Ciproš (KC Pekarna) na desnem bregu Drave.
Spremljevalni program knjižnega sejma povezuje Petra Bauman.
Produkcija in izvedba: MKC Maribor.

Foto: Boštjan Lah

GRAJSKI TRG
ULIČNA RAZSTAVA ILUSTRACIJ: ANA MARAŽ, EVA MLINAR IN TINA VOLARIČ
Produkcija: Mariborska knjižnica v partnerstvu z MKC Maribor in festivalom Slovenski dnevi knjige v Mariboru.

GRAJSKI TRG
ULIČNA RAZSTAVA OBLEČENIH PESNIŠKIH ZBIRK FESTIVALA PRANGER: SREDNJA LESARSKA IN GOZDARSKA ŠOLA MARIBOR
Produkcija: MKC Maribor in Festival Pranger. Izvedba v sodelovanju s Srednjo lesarsko in gozdarsko šolo Maribor.

Foto: Srednja lesarska in gozdarska šola Maribor.

10.00, ODER KNJIŽNEGA SEJMA, GRAJSKI TRG
KUD CODA: KJER GLASBA NE POZNA MEJA
Nastop vokalistov, kitaristov, pianistov in kar se še najde inštrumentalistov v glasbeni ustanovi KUD Coda, kjer glasba ne pozna meja, zato jo gojijo že od malega – z (z)mešanim programom bodo nastopili najmlajši Codovci, ki usvajajo prve note, črke, odre in aplavze. Podelite jim svojega in Codovce podprite tudi v Vetrinjcu – BarCodi z obiskom na večernih festivalskih dogodkih.
Organizira: MKC Maribor v sodelovanju s KUD Coda.

Foto: Boštjan Lah

11.00, LITERARNA HIŠA MARIBOR
PESNIŠKO JUTRO: 120 LET SREČKA KOSOVELA
Srečko Kosovel se je rodil 18. marca 1904. Nesmrtnega pesnika bodo povabili na pesniško jutro v Literarno hišo Maribor, na katerem se bodo za Kosovelov prehodni pokal Literarne hiše Maribor v recitiranju njegovih pesmi pomerili udeleženci prireditve.
Organizacija in izvedba: Kulturno društvo Mariborska literarna družba, JSKD – OI Maribor in ZKD Maribor.

11.00, ODER KNJIŽNEGA SEJMA, GRAJSKI TRG
RAZGLASITEV ZMAGOVALCA NATEČAJA »ALI GOVORIŠ EMOJŠČINO?« 2024
MKC Maribor je razpisal že 9. nagradni literarni natečaj Ali govoriš emojščino? za mlade do 30. leta za najboljši prevod pesmi iz emojščine v slovenščino. Letos je pesem v jeziku emotikonov napisala Doroteja Drevenšek, lanska zmagovalka natečaja, na katerega je tokrat prispelo 64 pesmi. Med njimi je festivalska žirija izbrala najbolj drzne, inovativne ter uspele avtorske prevode, nagrada za najboljši prevod pa je honorar v višini 100 evrov. Najboljše prevode bodo avtorji predstavili na odru Grajskega trga, z njimi se bosta pogovarjala člana žirije Ajda Strajnar in Matic Ačko.
Organizirata: MKC Maribor in festival Slovenski dnevi knjige v Mariboru.

Foto: Boštjan Lah

12.00, ODER KNJIŽNEGA SEJMA, GRAJSKI TRG
MALA VERONIKA 2024 SE PREDSTAVI
Mala Veronika je pesniški natečaj za najboljšo dijaško pesem, ki poteka pod okriljem Veronikine nagrade. V Mariboru se predstavljajo nominiranci letošnjega natečaja: Izak Kabir Khan (mentorica Maja Miloševič Čustić, Gimnazija Bežigrad), Lara Višnjevec (mentorica Ines Cergol, Gimnazija Koper), Iva Topolovec (mentorica Vesna Gubenšek Bezgovšek, I. gimnazija v Celju), Miha Ferlinc (mentorica Nina Medved, II. gimnazija Maribor), zmagovalec natečaja Timotej Kristijan Kovač (mentorica Ljuba Koprivc Bertoncelj, Gimnazija Celje – Center) in nominiranci preteklih let. Z njimi se bo pogovarjala Alja Pušič.
Organizira: MKC Maribor v sodelovanju s Hišo kulture Celje.

13.00, ODER KNJIŽNEGA SEJMA, GRAJSKI TRG
FILIO NI DOMA: 100. IZDAJA ZBIRKE SLOVANSKIH ROMANOV
Zbirka Sto slovanskih romanov je mednarodni projekt prevajanja izbranih proznih del slovanskih književnosti, ki že več kot desetletje in pol poteka pod okriljem Foruma slovanskih kultur. Letos je v zbirki, ki izhaja v sedmih državah, izšla 100. knjiga. Gre za srbski prevod romana Berte Bojetu Filio ni doma. Osvetlili bomo pomen zbirke za slovanske literarne stike in izmenjave ter njeno prihodnost, se dotaknili vloge pisateljic v zbirki, predvsem pa se bomo posvetili romanu Filio ni doma Mariborčanke Berte Bojetu – kako se bere danes, skoraj četrt stoletja po nastanku, in kako zveni ter odmeva v aktualnem srbskem prevodu.
Organizira: MKC Maribor v sodelovanju s Forumom slovanskih kultur.

Foto: Zlatica Đokić Katanić

13.30, ODER KNJIŽNEGA SEJMA, GRAJSKI TRG
HOMMAGE »ZVERINAM« SLOVENSKE LITERATURE
150 let od rojstva in 90 let od smrti Rudolfa Maistra, 140 let od rojstva in 80 let od smrti Josipa Vandota, 120 let od rojstva Srečka Kosovela in Edvarda Kocbeka, 100 let od rojstva Ivana Minattija in Ade Škerl … Kdo v letu 2024 pa ne praznuje kakšne obletnice? Člani pesniškega društva Slam zverine se jim bodo poklonili s slemovskimi nastopi, v katerih bodo njihovi poeziji dovolili, da navdihne nove pesmi in da v sedanjosti znova zaživijo. S tem dogodkom se bo sklenil spremljevalni program knjižnega sejma Le korak do knjige.
Organizira: MKC Maribor – literarni program MKC Črka v sodelovanju s Pesniškim društvom Slam zverine.

Foto: Nina Medved

18.00, VETRINJSKI DVOR, ATRIJ VETRINJCA – BARCODA
MARATON MARIBORSKIH LITERATOV IN LITERATINJ
V Mariboru živi in ustvarja pisana, uspešna in prepoznavna literarna druščina, ki ustvarja žanrsko raznoliko literaturo – pesmi, pesmi v prozi, kratke zgodbe, novele, dramatiko, romane, otroško in mladinsko literaturo. Pesniki in pesnice ter pisatelji in pisateljice vseh generacij, ki živijo in ustvarjajo v Mariboru, se bodo zbrali na 22. literarnem maratonu festivala Slovenski dnevi knjige v Mariboru. Na dogodku bodo brali svoja najnovejša literarna besedila oziroma odlomke iz besedil.
Nastopajo: Boris Kolar, Nina Medved, Tomo Podstenšek, Rok Vilčnik, Tom Veber, Marija Švajncer, Meta Blagšič, Petra Kolmančič, Andreja Vidmar, Danica Križanič Müller, Zdenka Gajser, Jerneja Ferlež, Matic Ačko, Alenka Spacal, Alja Pušič, Janez Dreu, Marjan Pungartnik, Borut Gombač, Petra Bauman, Kristina Kočan, Tanja Petrič, Tonja Jelen, Bojan Tomažič, Željko Perović, Sara Nuša Golob Grabner, David Bedrač, Andreja Borin, Mila Kodrič Cizerl, April Veselko in drugi. Povezuje Petra Bauman.
Produkcija: MKC Maribor. Izvedba: MKC Maribor v sodelovanju s KUD Coda in z Narodnim domom Maribor.

20.00, VETRINJSKI DVOR, ATRIJ VETRINJCA – BARCODA
ZAKLJUČNA ZABAVA 27. SLOVENSKIH DNI KNJIGE V MARIBORU S KARAOKAMI
Sodelujejo znane osebe z mariborske kulturne in družabne scene, izbor pesmi Petra Kolmančič in Rok Vilčnik, izvedba Sebastijan Duh, moderira Petra Bauman.
Produkcija: MKC Maribor. Izvedba: MKC Maribor v sodelovanju s KUD Coda in z Narodnim domom Maribor.

Povezava do originalnega članka

Za robom jezika – veliko pesniško branje
2024-05-23 19:00 | Atrij
Pesnice Kristina Kočan, Danica Križanič Müller, Petra Bauman, Lidija Gačnik Gombač, Ana Svetel, Nežka Struc in Nevenka Miklič Perne bodo brale izbrane pesmi iz svojega opusa iz antologije sodobnih pesnic Maribora Za robom jezika, ki jo je uredila pesnica in prevajalka Kristina Kočan ter je s spremno besedo Petre Kolmančič izšla pri založbi Litera. Antologija Za robom jezika je pomemben kamenček v mozaiku, ki na novo postavlja in vrednoti tradicijo ženskih ustvarjalk, ob tem pa tudi
rekonstruira periodični tok pisave žensk v Mariboru in opozarja na nevidnost nekaterih ustvarjalk, zlasti tistih, ki so v mestu ob Dravi delovale v preteklosti. Dogodek bo povezovala Zora A. Jurič.
V primeru dežja bo prireditev potekala v klubu BarCoda v Vetrinjskem dvoru.

Slovenski dnevi knjige v Mariboru
Produkcija: MKC Maribor. Izvedba: MKC Maribor – festival Slovenski dnevi knjige v Mariboru in program Maribor skozi rožnata očala v sodelovanju s KUD Coda in Narodnim domom Maribor.

Povezava do originalnega članka

Dnevi knjige v Mariboru - Četrtek (3. dan)
2024-05-23 10:00 - 19:00 | Maribor
10.00–13.00 in 15.00–18.00, GRAJSKI TRG IN BUKVARNA CIPROŠ
LE KORAK DO KNJIGE: KNJIŽNI SEJEM
Na preži smo za dobro knjigo (po ugodni ceni)! Na knjižnem sejmu na Grajskem trgu sodelujejo: Založba Litera, Založba Pivec, KUD Sodobnost International, Beletrina, Forum slovanskih kultur, Književno društvo Hiša poezije, Vigevageknjige, Klub kulturnih ustvarjalcev KU KU, Univerzitetna založba Univerze v Mariboru, Alma Mater Europaea – ECM, Založba Alma Mater Press, Založba AMEU – ISH, Pokrajinski muzej Maribor, Umetnostna galerija Maribor, Založba ZRC, Lisztov inštitut – Madžarski kulturni center Ljubljana, Kulturna agencija Petőfi – Petőfi Cultural Agency, Francoski inštitut v Sloveniji, Društvo za informiranje o islamu, Krščanska adventistična cerkev, BitCoin knjižnica, Vlado Began – samozaložnik, Dve luni, zavod za poetizacijo sveta.
Vabi tudi Bukvarna Ciproš (KC Pekarna) na desnem bregu Drave.
Spremljevalni program knjižnega sejma povezuje Petra Bauman.
Produkcija in izvedba: MKC Maribor.

GRAJSKI TRG
ULIČNA RAZSTAVA ILUSTRACIJ: ANA MARAŽ, EVA MLINAR IN TINA VOLARIČ
Produkcija: Mariborska knjižnica v partnerstvu z MKC Maribor in festivalom Slovenski dnevi knjige v Mariboru.

GRAJSKI TRG
ULIČNA RAZSTAVA OBLEČENIH PESNIŠKIH ZBIRK FESTIVALA PRANGER: SREDNJA LESARSKA IN GOZDARSKA ŠOLA MARIBOR
Produkcija: MKC Maribor in Festival Pranger. Izvedba v sodelovanju s Srednjo lesarsko in gozdarsko šolo Maribor.

Foto: arhiv Srednje lesarske in gozdarske šole Maribor

10.00 in 11.00, ODER KNJIŽNEGA SEJMA, GRAJSKI TRG
NOČNI OBISK S PISATELJICO GAJO KOS
V goste prihaja avtorica priljubljenih in nagrajenih zgodb, ki piše za najmlajše ter zanje občasno tudi kaj prevede. V letu 2019 je pri Mladinski knjigi izšla slikanica Obisk (z ilustracijami Ane Zavadlav), leta 2022 pa je izšlo nadaljevanje te slikanice z naslovom Nočni obisk. Gre za zgodbo o prijateljstvu ter medsosedskih odnosih med lenivci in tapirji. Dogajanje je atraktivno in slikovito ter kljub glavnemu liku, lenivcu Smrču, ki je bolj počasne sorte, razgibano in dinamično. Pripoved gre z roko v roki z imenitnimi ilustracijami Ane Zavadlav, ki nam na nepozaben način približa živalski svet ter dnevno ali nočno vzdušje visoko v krošnjah, pod drevesi ali v vodah eksotičnega gozda. Slikanica, ki poudarja pomen in vrednote medsebojnega sodelovanja ter pomoči, je namenjena otrokom od predbralnega obdobja naprej do konca prve triade osnovnih šol. Na obisku nam bo Gaja Kos povedala marsikaj zanimivega o lenivcih in tapirjih, skupaj s pisateljico pa se bomo podali v čisto pravo džunglo!
Organizira: MKC Maribor.

11.00–13.00 in 16.00–17.00, GRAJSKI TRG
MEDTEM KO ČISTIM ČEVLJE RUDOLFU MAISTRU: PERFORMANS MIŠE GAMS
Le komu dandanes čistimo čevlje, da lahko preživimo iz dneva v dan? So časi zdaj takšni, da se je bolje sklanjati proti vzhodu, zahodu ali kar v vse smeri neba? Kakšno sporočilo je general in pesnik Rudolf Maister pustil mlajšim generacijam? Performerka Miša Gams, ki deluje tudi kot kritičarka in pisateljica, bo na Grajskem trgu s starinskim priborom za čiščenje čevljev »razčistila«, ali si Rudolf Maister poleg naziva general zasluži tudi naziv pesnik, ter mimoidoče povabila, da odnesejo s seboj pesem in s tem majhen košček duha moža, ki je ubranil Maribor ter Štajersko pred okupatorjem.
Organizira: MKC Maribor.

Foto Urša Krišelj Grubar

12.00, ODER KNJIŽNEGA SEJMA, GRAJSKI TRG
SREDNJEŠOLSKI LITERARNO-GLASBENI MARATON
S Srednje lesarske in gozdarske šole Maribor se z interpretacijo kanoniziranih ter sodobnih avtorjev in avtoric, ki tematizirajo naravo, predstavljajo Marko Kos, Marko Gumzej, Žiga Kokol, Jaka Priteržnik, Gabrijel Plevanč, Jakob Feldin, Vito Slavinec in Tilen Kianec. Mentorici: Tatjana Perič in dr. Janja Vollmaier Lubej.
S Šolskega centra in Gimnazije Ravne na Koroškem prihajajo Flegmatiki s pesmimi, objavljenimi v šolski reviji Flegma, Neža Gabrovec, Tadej Gosak, Zala Špoljar Slivnik, Lucija Fortin, Nuša Jehart, Jan Penec, Tamara Rožej, Ana Žiberna in Špela Ramšak. Mentorica: Lucija Mirkac.
Dijaki Škofijske gimnazije Antona Martina Slomška Maribor, ki delujejo v kreativni delavnici pesnice Andreje Vidmar, bodo ob glasbeni spremljavi interpretirali avtorsko poezijo, ki bo jeseni izdana tudi v knjižici. Predstavili se bodo Vida Cerkvenič, Nuša Auberšek, Neža Gačnik, Lejla Pogačar, Ema Bohanec, Neli Ribič Kurnik, Gal Pervoršek, Pija Rauter in Gabriela Lešnik.
Organizira: MKC Maribor v sodelovanju s Srednjo lesarsko in gozdarsko šolo Maribor, s Šolskim centrom in Gimnazijo Ravne na Koroškem ter s Škofijsko gimnazijo Antona Martina Slomška Maribor.

15.00, ODER KNJIŽNEGA SEJMA, GRAJSKI TRG
ANDREJ VILČNIK IN BRATKO ZAVRNIK: PROTI TOKU
Mariborskemu kantavtorju Andreju Vilčniku se bo na kitari pridružil Bratko Zavrnik, novinar in »codovec« (učitelj kitare pri KUD Codi). Sicer člana benda Fox and the Poor Guys bosta
tokrat nastopila v akustični preobleki z rock-repertoarjem, ki je sicer prepoznaven, a se ogiba klišejem.
Organizira: MKC Maribor.

Foto: Šimen Zupančič, Media24

15.30, ODER KNJIŽNEGA SEJMA, GRAJSKI TRG
MLADI GLEDALIŠKI KLUB Z DRUŠTVOM PORTRET
Igra Gledališki klub je zasnovana kot igra v igri. Na odru sledimo prvi vaji učencev, ki se pripravljajo na igro Podnajemnik. Učenci so sošolci, dobro se poznajo, nekateri so kritični bolj, drugi manj. Ob uri za vajo se počasi zbirajo, nekateri celo zamujajo; vsi prisotni se pogovarjajo o igri in nehote raziskujejo medsebojne odnose. Nastopajo: Vida Ornik, Vid Namestnik, Tara Audič Badovinac, Vasilisa Piun, Žiga Ritlop, Rozalija Kac, Alina Kolšek Šalamun in Alina Husejnagić.
Organizira: MKC Maribor v sodelovanju z Društvom za razvoj kreativnosti in potencialov Portret.

16.00, ODER KNJIŽNEGA SEJMA, GRAJSKI TRG
PREVAJALSKI EVROBAROMETER: KONEC IN PIKA
Nagrajeni roman avstrijskega pisatelja in glasbenika Daniela Wisserja Kraljica gora (KUD Sodobnost International, 2024) v ospredje postavlja peripetije tragikomičnega protagonista, za multiplo sklerozo obolelega še ne petdesetletnika Roberta Turina, ki vegetira v negovalnem domu, priklenjen na invalidski voziček, in načrtuje pobeg v odrešilno Švico. Roman v dramski maniri na humoren način spregovori o etičnih dilemah ob končanju življenja z medicinsko pomočjo, razgalja nevzdržne razmere v zdravstvenih ustanovah in prikazuje dvoličnost sodobne družbe. O prevajalskih dilemah in o literarni predelavi aktualnih vprašanj pomoči pri prostovoljnem končanju življenja se bosta pogovarjala prevajalka dela Tanja Petrič ter kardiolog in pisatelj Franjo H. Naji, ki se v svojem romanu Noč na obisku (Litera, 2022) prav tako sooča s temo evtanazije. Pogovor povezuje Petra Bauman.
Organizirata: MKC Maribor in Društvo slovenskih književnih prevajalcev v sodelovanju s KUD Sodobnost International, s podporo Evropske unije in Javne agencije za knjigo RS.

View fullsize

View fullsize

View fullsize

17.00, SREDIŠČE MARIBORA, ZBIRNO MESTO NA GRAJSKEM TRGU
LITERARNI POSTANKI PO MARIBORU: LITERARNI SPREHOD
Na literarnem sprehodu bo Tonja Jelen prebirala odlomke iz romanov, ki se dogajajo na mariborskih ulicah in izbranih točkah v mestu. Predstavila bo tudi literarne zemljevide, ki sta jih ustvarili z Dijano Božić. Sprehajali se bomo po poteh iz literarnih del Janje Vidmar Pink, Orlanda Uršiča Krušni oče in Toneta Partljiča Veter z vzhoda ter Sebastjan in most.
Organizira: MKC Maribor v sodelovanju z združenjem KODA MODRO.

Foto: Peter Tomaž Dobrila

17.00, ODER KNJIŽNEGA SEJMA, GRAJSKI TRG
STIŠJA S FERIJEM LAINŠČKOM IN MATEJEM KRAJNCEM: IZID PLOŠČE
Pisec in kantavtor Matej Krajnc je uglasbil pesmi Ferija Lainščka in jih z naslovom Stišja objavil na plošči pri Kulturnem centru Maribor (2024). V zbirki je med njegovimi avtorskimi uglasbitvami tudi pesem Mary Ann, ki jo je pred štiridesetimi leti na besedilo Ferija Lainščka uglasbil Oto Pestner. Stišja bodo tokrat zadonela malce glasneje.
Organizira: MKC Maribor – literarni program MKC Črka v sodelovanju s Kulturnim centrom Maribor.

17.30, ODER KNJIŽNEGA SEJMA, GRAJSKI TRG
A CAPPELLA
Ženska vokalna skupina A cappella, ki pod okriljem KUD Rače deluje že več kot 15 let, je za svoje nastope prejela številna priznanja; nastopala je v programih RTV Slovenije, tudi na Hrvaškem in v Avstriji. Ustanovitelj skupine je Tone Žuraj. Predstavila se bo s slovenskimi in tujimi pesmimi. Nastopajo Anja Lešič, Dora Ožvald, Eneja Lina Berglez, Alja Majcen, Katja Vasić, Lucija Dajčman, Teja Fuchs in Eva Mustafa.
Organizira: MKC Maribor v sodelovanju s KUD Rače.

Foto: Tone Žuraj

18.00, LITERARNA HIŠA MARIBOR
LITERARNI VEČER Z MILANOM NOVAKOM IN LJUBICO RIBIČ
Milan Novak je človek plesa, poezije in risbe, ki deluje v Sloveniji in na Balkanu. Od leta 2014 živi v Varaždinu na Hrvaškem, od koder prihaja tudi pesnica in prevajalka Ljubica Ribič, predsednica Društva za propagando kulture Ritam misli, ki piše poezijo in kratko prozo v standardni hrvaščini, kajkavščini in slovenščini ter prevaja iz slovenščine.
Organizacija in izvedba: Kulturno društvo Mariborska literarna družba, JSKD – OI Maribor in ZKD Maribor.

19.00, VETRINJSKI DVOR, ATRIJ VETRINJCA – BARCODA
ZA ROBOM JEZIKA – VELIKO PESNIŠKO BRANJE
Pesnice Kristina Kočan, Danica Križanič Müller, Petra Bauman, Lidija Gačnik Gombač, Ana Svetel, Nežka Struc in Nevenka Miklič Perne bodo brale izbrane pesmi iz svojega opusa iz antologije sodobnih pesnic Maribora Za robom jezika, ki jo je uredila pesnica in prevajalka Kristina Kočan ter je s spremno besedo Petre Kolmančič izšla pri založbi Litera. Antologija Za robom jezika je pomemben kamenček v mozaiku, ki na novo postavlja in vrednoti tradicijo ženskih ustvarjalk, ob tem pa tudi rekonstruira periodični tok pisave žensk v Mariboru in opozarja na nevidnost nekaterih ustvarjalk, zlasti tistih, ki so v mestu ob Dravi delovale v preteklosti. Dogodek bo povezovala Zora A. Jurič.
V primeru dežja bo prireditev potekala v klubu BarCoda v Vetrinjskem dvoru.
Produkcija: MKC Maribor. Izvedba: MKC Maribor v sodelovanju z založbo Litera, KUD Coda in Narodnim domom Maribor.

Povezava do originalnega članka

Dnevi knjige v Mariboru - Sreda (2. dan)
2024-05-22 10:00 - 19:00 | Maribor
10.00–13.00, 15.00–18.00, GRAJSKI TRG
LE KORAK DO KNJIGE: ODPRTJE KNJIŽNEGA SEJMA
Na preži smo za dobro knjigo (po ugodni ceni)! Na sejmu boste lahko pri več kot dvajsetih založnikih odkrili vse od vrhunskih romanov, slikanic, pesniških zbirk, knjig za tiste, ki bi se radi naučili česa novega, prevetrili svoj pogled na svet, podarili knjigo ali se okrepili s poletnim branjem.
Vljudno vabljeni, da raziščete bogato, posebno sejemsko ponudbo in z nakupom podprete slovensko knjigo.
Sodelujejo: Založba Litera, Založba Pivec, KUD Sodobnost International, Beletrina, Forum slovanskih kultur, Književno društvo Hiša poezije, Vigevageknjige, Klub kulturnih ustvarjalcev KU KU, Univerzitetna založba Univerze v Mariboru, Alma Mater Europaea – ECM, Založba Alma Mater Press, Založba AMEU – ISH, Pokrajinski muzej Maribor, Umetnostna galerija Maribor, Založba ZRC, Lisztov inštitut – Madžarski kulturni center Ljubljana, Kulturna agencija Petőfi – Petőfi Cultural Agency, Francoski inštitut v Sloveniji, Društvo za informiranje o islamu, Krščanska adventistična cerkev, BitCoin knjižnica, Vlado Began – samozaložnik, Dve luni – zavod za poetizacijo sveta.
Spremljevalni program knjižnega sejma povezuje Petra Bauman.
V Bukvarni Ciproš (KC Pekarna) so podaljšali odpiralni čas in vas pričakujejo vse dni v času sejma – vabljeni v največjo bukvarno v Sloveniji!
Produkcija in izvedba: MKC Maribor.

Foto: Boštjan Lah

10.00, GRAJSKI TRG
NA POTI V DEŽELO ČUDES
Z Društva slovenskih pisateljev je na pot krenilo posebno vozilo. S kovčki polnimi knjig bodo po mestih in manjših krajih k vam pripotovali pisatelji in pisateljice, pesnice in pesniki. Maribor je mesto na poti v deželo čudes. Mesto za postanek. Obiskala ga bo pisateljica in pravljičarka Alenka Spacal. Da skupaj razpremo knjige in uzremo svet, v katerega lahko vstopi le tisti, ki bere.
Produkcija: Društvo slovenskih pisateljev. Organizira: MKC Maribor v sodelovanju z Društvom slovenskih pisateljev in festivalom 29. Slovenski dnevi knjige v Ljubljani.

10.00, GRAJSKI TRG
S PRAVLJICAMI NA PREŽI
Pravljičarka Alenka Spacal bo pripovedovala ljudske in avtorske pravljice. Najprej bo razkrila, kako so si nekdaj pripovedovali o glasbi, o godcih in o nastanku gosli. Nato bodo ob sodobnih slikanicah pred nami zaživele skrivnosti ustvarjanja, vse od zbiranja besed in prisluškovanja verzom do slikanja podob. S pravljicami poletimo do knjig. Ali kot pravi mala modra sraka v Modrih ptičjih mislih: »Kdor bere, ta leti!« Alenka Spacal je pisateljica, ilustratorka in pravljičarka. Ustvarila je pet avtorskih slikanic. Sodobno pravljičarstvo razvija pod okriljem Bajalke, zavoda za založništvo in umetnost pripovedovanja.
Organizira: MKC Maribor v sodelovanju z Bajalko.

Foto: Gregor Salobir

10.30, PEDAGOŠKA FAKULTETA MARIBOR, PREDAVALNICA 0.100
MARKO KRAVOS: ZLATOROG – PRIPOVED IZ DAVNIH ČASOV
Zlatorog tržaškega pisatelja Marka Kravosa je nastal po različnih ljudskih pripovedih ter zgodovinskih virih, ki govorijo o legendah in mitih iz našega alpskega visokogorja. S prenovo starih pripovednih motivov avtor tako mlade kot odrasle bralce opozarja na pravljično izročilo iz naših krajev, obenem pa v njih obuja odnos do naravnega okolja, ki ga v pravljici poosebljajo bele žene sredi čudežnega vrta v osrčju Triglavskega pogorja, Zlatorog pa predstavlja bajeslovno bitje z večno življenjsko močjo v krvi in rogovju. Ilustracije za knjigo so delo odlične slikarke, ilustratorke in mladinske pisateljice Andreje Peklar, nova knjižna izdaja Zlatoroga pa je ob avtorjevem jubileju izšla pri Založbi Pivec. Pogovor z avtorjem vodi Dragica Haramija.
Organizirajo: Mladinski kulturni center Maribor, Pedagoška fakulteta Univerze v Mariboru in Založba Pivec.

Foto: arhiv Založbe Pivec

11.00, GRAJSKI TRG
ODPRTJE ULIČNE RAZSTAVE ILUSTRACIJ: ANA MARAŽ, EVA MLINAR IN TINA VOLARIČ
Mariborska knjižnica je ob 2. aprilu, mednarodnem dnevu knjig za otroke, v enotah Mariborske knjižnice pripravila veliko razstavo ilustracij Ane Maraž, Eve Mlinar in Tine Volarič. Izbor ilustracij treh umetnic prinaša tudi v javni prostor razstavo, ki bo v času festivala Slovenski dnevi knjige v Mariboru na ogled na Grajskem trgu, v času Festivala Lent v Art Kampu, do konca poletja pa v Doživljajskem igrišču Betnava.
Produkcija: Mariborska knjižnica v partnerstvu z MKC Maribor in festivalom Slovenski dnevi knjige v Mariboru.

11.15, GRAJSKI TRG
BESEDE KOT LES – ODPRTJE ULIČNE RAZSTAVE OBLEČENIH KNJIG
Letošnja kolekcija oblečenih knjig je avtorsko delo dijakov Srednje lesarske in gozdarske šole Maribor, Jana Furmana, Aneja Kavčiča in Roka Krambergerja. Mentorji: Mirjana Kumer, Marjan Kumer, Aljaž Fijačko in Vesna Kolenko. Ulična razstava je nastala v sodelovanju s Festivalom Pranger ter slovenskimi založbami, ki so podarile knjige. Na razstavi, ki vključuje izbrane pesniške zbirke Festivala Pranger, ki so jih izbrali Silvija Žnidaršič, Jelka Kernev Štrajn in Luka Benedičič, so naslednje oblečene knjige slovenskih pesnic in pesnikov; Ana Pepelnik: to se ne pove (LUD Literatura), Tonja Jelen: Od točke nič (Litera), Nina Dragičević: AMPAK, KDO? (ŠKUC, Vizibilija), Vesna Liponik: Jabk (ŠKUC, Lambda) Denis Škofič: Tuskulum (Cankarjeva založba), Matjaž Zorec: Večerna zora (Hiša poezije, LJ), Zdrav Ko Riba/P. Repar: Pot z Unij in naprej (Koščak & Apokalipsa), Lara Božak: Z luknjami v prepihu (Lit. društvo IA, Črna skrinjica, LJ) in Miljana Cunta: Nekajkrat smo zašli, zdaj se vračamo (Slovenska matica).
Razstava bo na ogled vsak dan v času trajanja knjižnega sejma. Razstava oblečenih knjig bo na ogled tudi na letošnjem 21. Festivalu Pranger v atriju Kulturnega centra Rogaška Slatina med 4. in 6. julijem 2024.
Produkcija in izvedba: MKC Maribor v sodelovanju s Srednjo lesarsko in gozdarsko šolo Maribor ter Festivalom Pranger.

Foto: arhiv Srednje lesarske in gozdarske šole Maribor

12.00, ODER KNJIŽNEGA SEJMA, GRAJSKI TRG
SREDNJEŠOLSKI LITERARNO-GLASBENI MARATON
S III. gimnazije Maribor prihaja v goste šolska glasbena skupina (Julija Novak, Žana Višnar, Manja Županič, Nina Frangež, Lina Malinger, Zala Ekart, Lučka Perc, Manja Županič, Paul Felix Lovše in Lovro Lešnik), ki bo pospremila pesnike Eneja Ibrahimovića, Roka Meklina, Iris Pisanec Kaučevič, Emo Pristovnik Kajbič in Taro Perdija. Mentorici: Darija Golob Malenšek in Alja Šulič.
S Srednje šole za trženje in dizajn Maribor se predstavljajo glasbeniki Nino Jernejšek, Tomaž Podvršnik, Barbara Matjašič, Jaka Mastnak in Filip Valenko, povezuje jih Laura Lešnik. Mentorica: Tina Baumhakl.
Organizira: MKC Maribor v sodelovanju s III. gimnazijo Maribor in Srednjo šolo za trženje in dizajn Maribor.

15.00, ODER KNJIŽNEGA SEJMA, GRAJSKI TRG
PIJANI ČOLN V DELTI JEZIKA, NA TNALU PESMI PA PREHODI: LITERARNI PERFORMANS
Sveže izpod strehe mini založbe Kluba KU KU – cvetober avtorjev in avtoric, ki se predstavljajo z novimi avtorskimi projekti. Na Pijanem čolnu plujejo Bojan Tomažič, Slobodan Janković, Reinhard Padinger, Mateja Pleteršek in Jasmina Dovnik. Skupina si je ime izposodila pri Arthurju Rimbaudu, vabi pa vas tako skrivnostno: »Pesmi so praznik za čutila.«
Peter Andrej se predstavlja s projektom petih albumov v enem CD-boxu V delti jezika, Mojca Andrej s prevodi puščavskih pesmi Prehodi/Transitions, Bojan Sedmak se daje na Tnalo pesmi.
Organizira: MKC Maribor v sodelovanju s Klubom kulturnih ustvarjalcev KU KU.

Foto: arhiv KU KU

16.00, ODER KNJIŽNEGA SEJMA, GRAJSKI TRG
ZLATI SMEH Z MLADIMI IMPROVIZATORJI
Mladi improvizatorji iz ekip Šolske impro lige III. gimnazije Maribor, Gimnazije Celje – Center in Zavoda Rast Ruše pod mentorstvom Mojce Frim se bodo z improviziranimi prizori poklonili nepozabnemu liku Kekca. Nastop pripravljajo ob 140. obletnici rojstva in 80. obletnici smrti njegovega avtorja Josipa Vandota. Brez scenarija, samo po predlogih občinstva, bodo poskrbeli, da boste v eni roki domov odnesli sonce, v drugi pa zlati smeh (in kakšno knjigo!).
Organizira: MKC Maribor v sodelovanju s KUD Banda ferdamana in ekipami ŠILE s III. gimnazije Maribor, Gimnazije Celje – Center ter Zavoda Rast Ruše.

Foto: Boštjan Lah

16.55, ODER KNJIŽNEGA SEJMA, GRAJSKI TRG
PESNIŠKA TERRA INCOGNITA Z ALEŠEM JELENKOM
Pesnik Aleš Jelenko bo s kratkim branjem predstavil zadnjo pesniško zbirko Terra Incognita (KUD Apokalipsa, 2022), ki je bila lansko leto izbrana tudi v program festivala Pranger.
Organizira: MKC Maribor v sodelovanju s KUD Apokalipsa.

Foto: osebni arhiv

17.00, ODER KNJIŽNEGA SEJMA, GRAJSKI TRG
GLAS IZPOD SKORJE: PREDSTAVITEV PESNIŠKE ZBIRKE
Glas izpod skorje (ZRU, 2023) je tretja pesniška zbirka Alenke Mihorič (1958) iz Maribora, ki živi in ustvarja v Dobu pri Domžalah. Knjiga je opremljena z avtoričinimi subtilnimi fotografijami detajlov iz narave. Iz spremne besede urednice: »Skorja […] je membrana, ki ves čas prepušča, menjuje dihe, informacije in poglede v vse smeri.« Pogovor z avtorico Alenko Mihorič bo vodila urednica zbirke in pesniškega portala www.pesem.si, Ana Porenta.
Organizira: MKC Maribor v sodelovanju z Zavodom za razvijanje ustvarjalnosti.

Foto: Gaja Grešak

17.30, ODER KNJIŽNEGA SEJMA, GRAJSKI TRG
PRELOMNO LETO, PRELOMNI LITER JEZIKA
S povsem svežo številko literarno-jezikoslovne revije Liter jezika se predstavljajo njeni avtorji. Nastopajo: Danijela Konc, Nina Vinšek, Nuša Ornik, Tinkara Kosi, Eva Cimerman, Dominik Škrinjar in Lea Peklar.
Organizira: MKC Maribor v sodelovanju z Oddelkom za slovanske jezike in književnosti Filozofske fakultete Univerze v Mariboru.

17.30, GRAJSKI TRG
MLADI MLADIM: NA TERENU Z RADIEM MARIBOR
Osrednja mladinska radijska oddaja Mladi mladim prihaja v goste na knjižni sejem in bo v oddaji, ki bo šla v živo z Grajskega trga, napovedala mladinske programe, vključene v letošnji festivalski program.
Organizira: MKC Maribor v sodelovanju z Radiem Maribor.

18.00, LITERARNA HIŠA MARIBOR
O AVSTRIJSKI LITERATURI V MARIBORU
Avstrijska literatura v Mariboru je slepa pega literarne zgodovine. Marjan Pungartnik je za zbornik Društva nemško govorečih žena, posvečen Doris Debenjak, pripravil krajši pregled vidnejših avstrijskih avtorjev in avtoric, povezanih z Mariborom, raziskoval pa je še naprej ter zbral okrog 130 imen, ki so relevantna za to temo. Spregovoril bo o najvidnejših ter najzanimivejših predstavnikih in predstavnicah te nevidne književnosti.
Organizacija in izvedba: Kulturno društvo Mariborska literarna družba, JSKD – OI Maribor in ZKD Maribor.

19.00, VETRINJSKI DVOR, ODPRTI ODER VETRINJCA – BARCODA
LITERARNA POSTAJA Z BARBARO KORUN
Osrednja gostja 27. festivala Slovenski dnevi knjige v Mariboru je pesnica Barbara Korun, ki je z vsako pesniško zbirko – od prve Ostrina miline (Mladinska knjiga, 1999) do sedme Idioritmija (Hyperion, 2021) – pomembno zaznamovala slovenski pesniški prostor. Odlikuje jo popolna predanost pesniškemu poslanstvu, ki z njenega gledišča predpostavlja neločljivost etike od estetike, s čimer poezijo do neskončnosti razpre ter pripusti vanjo svet v njegovem mnogoglasju in raznoglasju. Njena poezija je plod velike budnosti, pozornosti v doživljanju, točnosti v beleženju vtisov, čutne razprtosti, mišljenjske neizprosnosti in osebne izpostavljenosti.
Prva zbirka Barbare Korun Ostrina miline (1999) je bila nagrajena kot najboljši prvenec, leta 2010 je dobila nagrado zlata ptica, za četrto zbirko Pridem takoj (2011) Veronikino nagrado, s sedmo zbirko Idioritmija (2021) je bila nominirana za Jenkovo nagrado. Od leta 2013 organizira redna mesečna srečanja ob branju novih zbirk slovenskih pesnic, naslovljena Pesnice za pesnice, za kar je leta 2020 dobila nagrado Mira. Njena poezija je bila objavljena v petnajstih samostojnih knjižnih prevodih in preko osemdesetih antologijah v več kot dvajsetih jezikih. Piše tudi kritike in eseje.
Pogovor z gostjo bo usmerjala Lidija Gačnik Gombač. Glasbeno bodo dogodek obogatili dijaki Konservatorija za glasbo in balet Maribor.
V primeru dežja bo prireditev potekala v zgornji dvorani Vetrinjskega dvora.
Organizira: Mariborska knjižnica v partnerstvu z MKC Maribor – festivalom Slovenski dnevi knjige v Mariboru in v sodelovanju s KUD Codo in z Narodnim domom Maribor.

Povezava do originalnega članka

Dnevi knjige v Mariboru - Torek (1. dan)
2024-05-21 12:00 - 19:00 | Maribor
12.00, UNIVERZITETNA KNJIŽNICA MARIBOR, KNJIŽNO RAZSTAVIŠČE UKM
OTVORITVENI DOGODEK 27. LITERARNEGA FESTIVALA SLOVENSKI DNEVI KNJIGE V MARIBORU – KO TE NAPIŠE KNJIGA 2024
Na otvoritveni slovesnosti bosta predsednica Društva slovenskih književnih prevajalcev Tanja Petrič, v imenu ustanovitelja, in direktorica MKC Maribor Marja Guček, v imenu pokrovitelja, razglasili prejemnika oz. prejemnico nagrade Vasje Cerarja za najboljši prevod na področju mladinske književnosti. Obiskovalce in obiskovalke bodo nagovorili dr. Vlasta Stavbar, predstavnica Univerzitetne knjižnice Maribor, Marja Guček, direktorica Mladinskega kulturnega centra Maribor, ter predstavnik Mestne občine Maribor. V skulpturo Časovna kapsula Jožeta Šubica bo vložen izvirni literarni prispevek osrednje gostje festivala Barbare Korun. Potekalo bo tudi odprtje razstave Na preži za prežo avtorjev Boruta Gombača in Jerneje Ferlež ter glasbeni nastop. Otvoritveno slovesnost bosta moderirala Petra Bauman in Nino Flisar.
Organizirata: UKM in MKC Maribor.

14.00, DOM STAREJŠIH OBČANOV TEZNO
PODARIMO KNJIGO IN BESEDO
Bralna akcija Humanitarnega združenja žensk Inner Wheel klub Maribor. Glasno branje dela Dobra družba: zgodbe o prevozih (LUD Literatura, 2019) avtorice Ane Svetel. Poslušalci, stanovalci Doma starejših občanov Tezno, radi prisluhnejo novim besedilom, ki vzbudijo spomine na njihove izkušnje in spoznanja. Bralno srečanje vodita Vasiljka Prosnik in Marija Podhostnik, članici IWK Maribor.
Organizira: Humanitarno združenja žensk Inner Wheel klub Maribor.

18.00, LITERARNA HIŠA MARIBOR
BREDA PUGELJ, 90 LET
Pesnica, igralka, plesalka, prevajalka in avtorica dramskih tekstov Breda Pugelj je prevedla več kot trideset književnih in dramskih del ter strokovne literature. Bila je trikratna finalistka Pesniškega turnirja. Veliko se je ukvarjala z gledališko dejavnostjo za otroke in mladino. Objavila je nekaj slikanic in del za otroke, njen romaneskni prvenec pa nosi naslov Cesta do proge. Z avtorico se bo pogovarjal Marjan Pungartnik.
Organizacija in izvedba: Kulturno društvo Mariborska literarna družba, JSKD – OI Maribor in ZKD Maribor.

18.00, KNJIGARNA BELETRINA MARIBOR
JUBILEJNO SREČANJE Z MARKOM KRAVOSOM
Tržaški pesnik, pisatelj, esejist, prevajalec in urednik Marko Kravos zagotovo sodi med najvidnejše slovenske literarne ustvarjalce. Prejel je nagrado Prešernovega sklada, zlatnik poezije za pesniški opus, Schwentnerjevo nagrado in več italijanskih nagrad, med njimi italijansko državno nagrado za poezijo Astrolabio d’oro. Kravos je osrednje pero tržaške poezije, njegov izjemen literarni opus šteje več deset pesniških zbirk, obsežen je njegov opus knjig za otroke. Izjemno pomembno je tudi njegovo uredniško delo, več kot triindvajset let je deloval kot glavni urednik založbe Založništvo tržaškega tiska v Trstu.
Pogovor z avtorjem, ki je v lanskem letu praznoval jubilejno osemdesetletnico, bo usmerjala Darka Tancer-Kajnih.
Organizirata: Založba Pivec in Knjigarna Beletrina Maribor.

19.00, VETRINJSKI DVOR, ODPRTI ODER VETRINJCA – BARCODA
LITERARNI VEČER LGBTQ+ Z GOSTJO ALJO ADAM IN ODPRTIM LITERARNIM MIKROFONOM
Na literarnem večeru bodo nastopili Alja Adam, Aljaž Koprivnikar, Vesna Liponik in Pino Pograjc. Po prvem sklopu branja sledi pogovor s pesnico Aljo Adam, ki bo predstavila pesmi iz pesniške zbirke Privlačnosti in iz novo nastajajoče zbirke. Dogodek bo povezovala Špela Setničar, gostitelj in selektor nastopajočih je pesnik in urednik Tom Veber. Dogodek je del programa Maribor skozi rožnata očala in projekta Mavrični junij v Mariboru.
Produkcija: MKC Maribor. Izvedba: MKC Maribor – festival Slovenski dnevi knjige v Mariboru in program Maribor skozi rožnata očala v sodelovanju s KUD Coda in Narodnim domom Maribor.

Povezava do originalnega članka

GINola craft gin festival
2024-05-18 14:00 | Okolica / Pivola 89, 2311 Hoče-Slivnica, Slovenija
Festival kraft gina s priznanimi slovenskimi mikro destilarji
Vabljeni 18. maja 2024 med 14.00 in 22.00 uro na Pohorsko tržnico pri botaničnem vrtu v Pivoli.
Pripravljamo predstavitve, degustacije, delavnice, tekmovanja, bar-man show za popolno festivalsko doživetje.
Kaj lahko pričakujete?
DELAVNICE: Pripravljamo navdušujoče delavnice o začimbah in zeliščih za destilacijo gina ter pripravo gin tonika. Spoznajte, kako lahko doma ustvarite svoj tonik in pripravite osvežujoče gintonike ter razvijete veščine mešanja koktejlov.
TEKMOVANJE “AMATERSKI PRVAK”: Tekmovalci bodo pripravili svoj gin tonik. Njihove kreacije bo ocenila strokovna komisija. Dokažite svoje spretnosti in osvojite lepe nagrade za najboljše.
BLIND TASTING TEKMOVANJE: Tekmovalci bodo s prevezo na očeh poskušali prepoznati čim več začimb in zelišč, ki jih lahko uporabimo pri destilaciji ginov ali pripravi gin tonikov.
BAR MAN SHOW: Djan Meglič vam bo predstavil miksologijo – umetnost mešanja pijač, pri kateri v kozarcu ustvarimo pravo umetnino z združevanjem okusov in uporabo različnih tehnik priprave.
Vstop prost!
Partnerji dogodka: Destilarna Svarog, Factumevent, Občina Hoče-Slivnica (Pohorska tržnica), Porsche Inter Auto Slovenija-Porsche Maribor (Šentiljska).
Minister za zdravje opozarja: Prekomerno pitje alkohola škoduje zdravju.

Povezava do originalnega članka

Dnevi knjige v Mariboru: preddogodki festivala
2024-05-16 12:00 - 13:00 | MKC Maribor
ČETRTEK, 16. maj
12.00, SEJNA SOBA MLADINSKEGA KULTURNEGA CENTRA MARIBOR
NOVINARSKA KONFERENCA 27. LITERARNEGA FESTIVALA SLOVENSKI DNEVI KNJIGE V MARIBORU
Predstavitev programa, podpis zaveze festivala Zero waste, predstavitev programa v partnerskih mestih.
Organizira: MKC Maribor.

Foto: Živa Mijatović

Povezava do originalnega članka

Festival duševnega zdravja 2024
2024-05-15 10:00 | Maribor center / Mladinska ulica 29, 2000 Maribor
Korak za duševno dobrobit
Festival duševnega zdravja 2024 skuša približati pomen duševnega zdravja širši javnosti.

Z namenom približanja področja duševnega zdravja prebivalkam in prebivalcem Slovenije ter dviga ozaveščenosti o njegovi pomembnosti kot več kot le odsotnosti bolezni, bo letos 15. maja 2024, od 10. do 18. ure, pred stadionom Ljudski vrt v Mariboru, potekal 2. Festival duševnega zdravja.
Festival je zasnovan tako, da nagovarja ljudi vseh starostnih skupin, vključno z mladostniki, odraslimi (vključno s starši in delovno aktivnim prebivalstvom) ter starejšimi.
Potrebna je predhodna prijava na tej povezavi.

Povezava do originalnega članka

Feministični filmski festival - Fefi 2024
2024-04-23 08:00 - 2024-04-28 17:00 | 22 Glavni trg Maribor, Upravna enota Maribor, 2000
Dobrodošle_i na četrti izvedbi feminističnega filmskega festivala, ki postavlja ženske zgodbe in ustvarjalke v prvi plan. Poimenovan je po Genovefi ali plemenski ženski, zavetnici voskaric_jev, pastiric_jev, klobučaric_jev in vrtnaric_jev, ki med drugim ščiti zdravje oči. FeFi gleda in vidi ter daje prednost ženskemu pogledu. Nič več Oko za Oko. Pač pa eno Oko z drugim.
Vsevidno oko FeFi izpostavlja nevidne, zatirane, potiskane na obrobje, a žilave ženske zgodbe, ki krojijo in prekrojujejo tok zgodovine.
Prvi feministični filmski festival v Sloveniji ponuja vpogled v prihodnost, sedanjost in preteklost filmskega delovanja žensk, ki si postavljajo lastna pravila in sledijo svoji poti. FeFi Frišno izpostavlja radikalne newcomerke, ki obračunavajo s patriarhalno polpreteklo zgodovino. FeFi Zdaj! je v hic et nunc stanju filmskega ženskega ustvarjanja. FeFi Retro pa osvetljuje pretekla dela, ki ne smejo ostati nevidna in nevidena ali pozabljena.
PROGRAM

3. Glaserjev festival
2024-04-17 10:00 - 2024-04-21 20:00 | Okolica / Malečnik 32, 2229 Malečnik
Glaserjev festival bo potekal v Malečniku in okolici med 17. in 21. aprilom 2024. Geslo letošnjega festivala je Domovina. Dom. Sreča. Festival ponuja različne dogodke: simfonični koncert domovinskih pesmi, srečanje z umetniki, razstavo …
Glaserjev festival, ki že tretje leto zapored poteka v Malečniku, je festival, ki je namenjen vsem generacijam.
Navdihuje se v liku duhovnika, pesnika in pisatelja Marka Glaserja (1806-1889), ki je skoraj pol stoletja deloval v Malečniku. Letošnji festival poteka pod častnim pokroviteljstvom Ministrstva za obrambo Republike Slovenije. Njegov naslov je: Domovina. Dom. Sreča.
Osrednji dogodek festivala bo veliki festivalni koncert domovinskih pesmi z Orkestrom Slovenske vojske in Andrejo Zakonjšek Krt v počastitev leta generala Rudolfa Maistra v župnijski baročni cerkvi Sv. Petra (nujna je rezervacija brezplačnih vstopnic do zasedenosti mest na: zupnija.malecnik@rkc.si). Festival bo ponudil razstavo Amor patriae (Ljubezen do domovine) z zgodovinskimi dokumenti, literarno srečanje s pesnikom Tonetom Kuntnerjem, ekskurzijo v mariborsko kadetnico (prijava) in še več.
PROGRAM

Povezava do originalnega članka

[Kulturni inkubator] 9. Festival FOMB: Raznolikost
2024-04-15 16:30 - 2024-04-19 18:00 | Kulturni inkubator
festival oblikovanja fomb
RAZNOLIKOST
15. – 19. april 2024 // Kulturni inkubator

V sklopu festivala oblikovanja FOMB bo v Kulturnem inkubatorju na ogled razstava dijakov Srednje šole za oblikovanje Maribor, ki so jo naslovili Raznolikost. Odprtje razstave bo v ponedeljek, 15. aprila, ob 17.00, razstava pa bo na ogled do 19. aprila 2024.
V sklopu letošnje že 9. izvedbe Festivala oblikovanja Maribor – FOMB bodo dijaki Srednje šole za oblikovanje Maribor (SŠOM) razstavo pripravili tudi v razstavišču Kulturnega inkubatorja na Koroški cesti. Festival FOMB je nastal pred osmimi leti kot nadgradnja že obstoječih projektnih dni, ki so jih izvajali na SŠOM.
Festival FOMB bo v Kulturnem inkubatorju gostoval med 15. in 19. aprilom. Odprtje razstave bo v ponedeljek, 15. aprila, ob 16.30.
V galerijskih prostorih bodo na ogled izdelki dijakov programov Medijski tehnik in Tehnik oblikovanja (grafično oblikovanje) ter Frizerski tehnik in Grafični operater, ki so jih dijaki ustvarili v sklopu natečaja na temo Raznolikost (kategorija: animacija in film – projekcije).

Izdelki dijakov programa Medijski tehnik in Tehnik oblikovanja (grafično oblikovanje)
Mentorji: Amadeus Birca, Stevan Čukalac in Bronislav Horvat Toš
Izdelki dijakov programa Frizerski tehnik
Mentorji: Bojana Galič in Andreja Meško
Izdelki dijakov programa Grafični operater
Mentorica: Andreja Bertoncelj

VEČ O FESTIVALU FOMB
Festival oblikovanja Maribor – FOMB je nastal pred osmimi leti kot nadgradnja že obstoječih projektnih dni Srednje šole za oblikovanje Maribor (SŠOM). Festival je med drugim sestavljen iz strokovnih dnevov in delavnic na šoli ter programa v razstaviščnih prostorih na različnih lokacijah v Mariboru. Tam potekajo otvoritve razstav dijakov, udeležencev natečaja, in učiteljev. S tem spodbujajo mlade k druženju, umetnosti in h kulturi ter jih predstavijo okolju. Zadnji dan FOMB-a je vedno slavnostna prireditev s kulturnim programom, ki ga pripravijo dijaki.
Vsako leto pri pripravi in zvedbi festivala FOMOV aktivno sodeluje večina od 750 dijakov (snemalci, monterji, fotografi, oblikovalci, frizerji, manekeni itn.) Namen FOMB-a je, da se dijaki različnih programov med seboj naučijo timskega dela in sodelovanja, tako kot to poteka na vseh prireditvah in da svoje znanje prelijejo v realno okolje.

Povezava do originalnega članka
